CELEX: 62021TN0631
Language: mt
Date: 2021-09-27 00:00:00
Title: Kawża T-631/21: Rikors ippreżentat fis-27 ta’ Settembru 2021 – BZ vs BĊE

20.12.2021   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 513/30
            
         
      Rikors ippreżentat fis-27 ta’ Settembru 2021 – BZ vs BĊE
      (Kawża T-631/21)
      (2021/C 513/45)
      Lingwa tal-kawża: l-Ingliż
      
         Partijiet
      
      
         Rikorrent: BZ (rappreżentant: H. Tettenborn, avukat)
      
         Konvenut: Il-Bank Ċentrali Ewropew
      
         Talbiet
      
      Ir-rikorrenti titlob li l-Qorti Ġenerali jogħġobha:
      
                  —
               
               
                  tannulla d-deċiżjonijiet tal-Bord Eżekuttiv tal-BĊE tas-16 ta’ Marzu 2021 u tat-13 ta’ Lulju 2021, peress li rispettivament: a) evalwaw mill-ġdid is-sitwazzjoni tar-rikorrenti u ngħatat kumpens, ex aequo et bono, ta’ EUR 50 000 għad-dannu (inkluż għad-dannu kkawżat minħabba l-irregolaritajiet identifikati fl-ittra tad-DĠ-HR tat-12 ta’ Jannar 2021) ikkawżat lilha, u b) ċaħdu l-appell speċjali ppreżentat minnha fit-18 ta’ Mejju 2021 kontra d-deċiżjoni tal-Bord Eżekuttiv tas-16 ta’ Marzu 2021;
               
            
                  —
               
               
                  tordna lill-BĊE jħallas lir-rikorrenti:
                  
                              —
                           
                           
                              kumpens ta’ EUR 200 000 għall-ksur tal-Artikolu 8 tal-KEDB fir-rigward tan-nuqqas ta’ rispett tal-ħajja privata tar-rikorrenti, mill-aspetti tad-dinjità u tal-integrità professjonali;
                           
                        
                              —
                           
                           
                              kumpens ta’ EUR 130 000 għall-ksur tal-Artikolu 8 tal-KEDB fir-rigward tan-nuqqas ta’ rispett tal-ħajja privata tar-rikorrenti, mill-aspett tad-dritt għas-saħħa tagħha;
                           
                        
                              —
                           
                           
                              kumpens għad-dannu morali ta’ EUR 20 000 għall-użu tar-rapport ta’ investigazzjoni vvizzjat u tad-deċiżjoni annullata fil-Kawża F-43/10, bit-trażmissjoni ta’ dawn id-dokumenti [kunfidenzjali];
                           
                        
                              —
                           
                           
                              l-ammont li għandu jiġi kkalkolat wara l-eżitu tal-Kawża pendenti T-500/16 għal telf ta’ dħul;
                           
                        
                              —
                           
                           
                              kumpens għad-dannu morali ta’ EUR 20 000 għall-qerda tal-fajls tal-investigazzjoni;
                           
                        
                              —
                           
                           
                              kumpens għad-dannu morali ta’ EUR 52 000 għad-dewmien fl-evalwazzjoni tagħha u tad-deċiżjoni għas-sena 2007 fir-rigward tal-proċedura dwar ir-reviżjoni annwali tas-salarji u tal-bonus, għall-perijodu bejn l-2007 u l-2021;
                           
                        
                              —
                           
                           
                              kumpens għad-dannu morali u materjali ta’ EUR 150 000 li jirriżulta min-nuqqas ta’ evalwazzjoni u min-nuqqas ta’ deċiżjoni dwar ir-reviżjoni annwali tas-salarji u tal-bonus;
                           
                        
                              —
                           
                           
                              kumpens ta’ EUR 700 000 għat-telf definittiv tal-opportunità li jirriżulta min-nuqqas ta’ investigazzjoni ġdida (dannu morali u materjali).
                           
                        
            
                  —
               
               
                  tikkundanna lill-BĊE għall-ispejjeż tiegħu, kif ukoll għal dawk tar-rikorrent għal dawn il-proċeduri.
               
            
         Motivi u argumenti prinċipali
      
      Insostenn tar-rikors tagħha, ir-rikorrenti tinvoka ħames motivi.
      
                  1.
               
               
                  L-ewwel motiv ibbażat fuq l-allegazzjoni li d-deċiżjoni tal-Bord Eżekuttiv tas-16 ta’ Marzu 2021 hija vvizzjati b’diversi żbalji ta’ fatt u ta’ liġi, kif ukoll żnaturament u applikazzjoni żbaljata tal-Artikolu 8.2.1 tar-Regolamenti tal-Persunal tal-BĊE u tal-Artikolu 42 tal-Kundizzjonijiet tal-Impjieg tal-BĊE.
               
            
                  2.
               
               
                  It-tieni motiv ibbażat fuq ksur tal-Artikolu 266 TFUE, inkluż in-nuqqas ta’: a) għoti ta’ kumpens xieraq għad-danni mġarrba, minflok kumpens abbażi ta’ ekwità (b’mod partikolari, ex aequo et bono); b) kumpens lir-rikorrenti b’mod xieraq għall-inkonvenjenti/danni kollha, inkluż kumpens għat-telf tal-opportunità kkawżat mill-fatt li l-BĊE ma jistax iwettaq l-investigazzjoni mill-ġdid, kif ukoll abbażi tal-prinċipju ta’ proporzjonalità u ta’ nondiskriminazzjoni; u ċ) rimedju tal-effetti fil-passat tad-deċiżjonijiet annullati.
               
            
                  3.
               
               
                  It-tielet motiv ibbażat fuq ksur tal-prinċipji ta’ trasparenza u ta’ amministrazzjoni tajba u tal-Artikoli 41, 42 u 47 tal-Karta tad-Drittijiet Fundamentali tal-Unjoni Ewropea, kif ukoll fuq ksur tal-prinċipji ta’ ċertezza legali u tad-dritt ta’ aġir.
               
            
                  4.
               
               
                  Ir-raba’ motiv, ibbażat fuq il-ksur tad-dmir ta’ premura, tal-benesseri tal-persunal u tal-Artikoli 21 u 31 tal- Karta tad-Drittijiet Fundamentali tal-Unjoni Ewropea.
               
            
                  5.
               
               
                  Il-ħames motiv ibbażat fuq insuffiċjenza ta’ motivazzjoni.